ພ້ອມນີ້, ການລາຍງານ ການປ້ອງກັນກໍ່ຍັງບໍ່ໄດ້ດີ ເປັນຕົ້ນແມ່ນ ຍັງມີຫລາຍຫົວ ໜ່ວຍແຮງງານ ບໍ່ນຳເອົາຜູ້ອອກແຮງງານ ໄປກວດສຸຂະພາບປະຈຳປີ ເຮັດໃຫ້ຜູ້ອອກແຮງງານ ມີຄວາມສ່ຽງສູງ ທີ່ຈະເກີດພະຍາດອາຊີບ ຈາກການເຮັດວຽກ ແລະ ການປ້ອງກັນອຸປະຕິເຫດຕ່າງໆ ກໍຍັງຢູ່ໃນລະດັບ ທີ່ບໍ່ມີຄວາມປອດໄພ. ໄລຍະຜ່ານມາມີຜູ້ໄດ້ຮັບ ເຄາະຮ້າຍທັງໝົດ 170 ຄົນ, ໃນນັ້ນເສຍອົງຄະ 31 ຄົນ ແລະ ເສຍຊີວິດ 20 ຄົນ.
ທ່ານ ປະເດີມພອນ ສົນທະນີ ຮອງລັດຖະມົນຕີ ກະຊວງແຮງງານ ແລະ ສະຫວັດດີການສັງຄົມ ກ່າວໃນກອງປະຊຸມ ຄະນະຊີ້ນຳໂຄງການ ຄວາມປອດໄພ ແລະ ສຸຂະພາບແຮງງານ ໃນຕ່ອງໂສ້ການຜະລິດ ຢູ່ສປປ ລາວ ເມື່ອບໍ່ດົນມານີ້ ທີ່ໂຮງແຮມລາວພລາຊາ ວ່າ: ການມີຄວາມປອດໄພ ແລະ ມີສຸຂະພາບທີ່ດີ ຂອງຜູ້ອອກແຮງງານ ແມ່ນຄວາມຈຳເປັນ ທີ່ລັດຖະບານ ແລະ ຜູ້ໃຊ້ແຮງງານ ຫລື ຜູ້ລົງທຶນຕ້ອງໄດ້ຄຳນຶງ ເຖິງເອົາໃຈໃສ່ ບໍ່ດັ່ງນັ້ນອຸປະຕິ ເຫດແຮງງານ ແລະ ພະຍາດອາຊີບ ຈະສ້າງຄວາມເສຍຫາຍ ໃຫ້ແກ່ການພັດທະນາ ເສດຖະກິດ-ສັງຄົມ ບໍ່ໜ້ອຍ. ສະນັ້ນ, ວຽກງານຄວາມປອດໄພ ແລະ ສຸຂະພາບແຮງງານ ແມ່ນກິດຈະກຳຮ່ວມ ລະຫວ່າງ ຜູ້ໃຊ້ແຮງງານ ແລະ ຜູ້ອອກແຮງງານ ໃນການຮັບປະກັນ ດ້ານຄວາມປອດໄພ ແລະ ສຸຂະພາບແຮງງານ ໃນສະຖານທີ່ເຮັດວຽກ.
ທ່ານ ປະເດີມພອນ ສົນທະນີ ກ່າວຕື່ມວ່າ: ໂຄງການຄວາມປອດໄພ ແລະ ສຸຂະພາບແຮງງານ ໃນຕ່ອງໂສ້ການຜະລິດ ເປັນໂຄງການທຳອິດຕໍ່ກັບ ວຽກງານຄວາມປອດໄພ ແລະ ສຸຂະພາບແຮງງານຂອງລາວ ທີ່ໄດ້ຮັບການສະໝັບສະໝູນ ຈາກໂຄງການກອງທຶນ ວິຊັນເຊໂລຟັ້ນ (Vision Zero Fund Project) ເປັນກອງທຶນລວມ ໂດຍມີຫລາຍພາກສ່ວນ ທີ່ມີການປະກອບເງິນ ເຂົ້າກອງທຶນຈາກພາກລັດ ແລະ ເອກະຊົນ. ປັດຈຸບັນກອງທຶນດັ່ງກ່າວ, ໄດ້ສະໜອງທຶນ ໃຫ້ປະຕິບັດໂຄງການຢູ່ 7 ປະເທດ ຄື: ມຽນມາ, ມາດາກາດສະກ້າ, ເອທີໂອເປຍ, ສປປ ລາວ, ຕູນີເຊຍ ໂຄລົມເບຍ ແລະ ແມັກຊິໂກ, ເຊິ່ງເປັນທຶນ ສະໜັບສະໝູນ ກ່ຽວກັບຄວາມປອດໄພ ແລະ ສຸຂະພາບແຮງງານ ໃນຕ່ອງໂສ້ການຜະລິດ ໂດຍຈະລົງເລິກ ໃນສອງຂະແໜງການ ບູລິມະສິດ ເຊັ່ນ: ຂະແໜງອຸດສາຫະກໍາຕັດຫຍິບ ແລະ ຂະແໜງກາເຟ, ເຊິ່ງເປັນຂະແໜງທີ່ມີ ການສົ່ງສິນຄ້າ ອອກໄປຂາຍຢູ່ ຕ່າງປະເທດເປັນສ່ວນຫລາຍ ເນື່ອງຈາກວ່າປະເທດທີ່ຮັບຊື້ສິນຄ້າ ແມ່ນໃຫ້ຄວາມສຳຄັນຫລາຍ ຕໍ່ວຽກງານແຮງງານ ໂດຍສະເພາະ ຕໍ່ວຽກງານຄວາມປອດໄພ ແລະ ສຸຂະພາບແຮງງານ, ປັດຈຸບັນ ດຳລັດວ່າດ້ວຍຄວາມປອດໄພ ແລະ ສຸຂະພາບແຮງງານ ກໍໄດ້ຖືກຮັບຮອງ ຈາກລັດຖະບານ ແລະ ໄດ້ມີການສ້າງຕັ້ງ ຄະນະກໍາມະການ ຄວາມປອດໄພ ແລະ ສຸຂະພາບແຮງງານ ຂັ້ນສູນກາງ ແລະ ຂັ້ນທ້ອງຖິ່ນ.
kpl.gov.la